[Nicolaus Episcopus, servus servorum Dei, dilectis filiis Abbati et conventui Monasterii Clun. ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Indemnitati vestræ, Monasterii, et Prioratuum vestrorum, ac Monasteriorum, et aliorum membrorum eidem Monasterio subjectorum paterna volentes sollicitudine præcavere, ad instar felicis Recordationis Gregorii Papæ Prædecessoris nostri auctoritate vobis præsentium indulgemus, ut non teneamini vos et personæ Monasteriorum, Prioratuum, et membrorum hujusmodi ad solutionem aliquorum debitorum Monasteriorum, Prioratuum, ac membrorum eorumdem nomine contractorum, nisi ea in utilitatem ipsorum conversa fuisse legitimè probaverint creditores, nonobstantibus renunciationibus, confessionibus, obligationibus, pœnarum adjectione, juramentis, instrumentis, ac litteris quibuscumque contractuum temporibus interjectis, nisi confessiones ips? aliis legitimis adminiculis adjuventur. Nulli ergo, etc. Datum Romæ, apud sanctum Petrum X. Kalendas Februarii, Pontificatus nostri anno II.]